**Δυνατότητα Επέκτασης**

**(Να γράψετε ένα σύντομο κείμενο έως 100 λέξεων με προτάσεις για τον τρόπο με τον οποίο θα μπορούσε να επεκταθεί ή/και να συνδεθεί το παρόν πρόγραμμα π.χ. με άλλες θεματικές ενότητες των Ε.Δ., Προγράμματα Σπουδών γνωστικών αντικειμένων, εκπαιδευτικών δράσεων κ.ά.)**

Το εργαστήριο δεξιοτήτων που προτείνεται, συνδέεται με ένα σύνολο γνωστικών αντικειμένων και Προγραμμάτων Σπουδών.

* Σύνδεση με τα εξής μαθήματα:

1. **Γλώσσα:** Προφορικός και γραπτός λόγος, σύνοψη απόψεων και επιχειρηματολογία
2. **Κοινωνική και Πολιτική Αγωγή:** Δημοκρατικές διαδικασίες, διαφορετικότητα, σεβασμός στην αντίθετη άποψη, συμμετοχή των πολιτών στα κοινά, ισοτιμία και ισοπολιτεία
3. **Γεωλογία – Γεωγραφία:** Νερό στη Φύση και Τα Ποτάμια του Κόσμου (Α’ Τάξη), Τα Ποτάμια και Οι Λίμνες της Ελλάδας (Β΄ Τάξη)

* Παράλληλα το προτεινόμενο εργαστήριο δεξιοτήτων “Let it Flow!” συνδέεται με το Πρόγραμμα Σπουδών **Δράσεις Ενεργού Πολίτη και τους 17 Στόχους Βιώσιμης Ανάπτυξης Sustainable Development Goals (SDGs).**
* **Παιχνίδι Ρόλων (Εργαστήριο 5ο)**: Προτείνεται δυνατότητα επέκτασης με την προσθήκη ενός επιπλέον γύρου, κατά τον οποίο δημιουργούνται νέες υποομάδες – μικρά διαχειριστικά συμβούλια – αποτελούμενα από έναν τουλάχιστον εκπρόσωπο από κάθε ομάδα-ρόλο εμπλεκομένων. Κάθε νέα ομάδα αποτελεί ένα μικρό διαχειριστικό συμβούλιο, το οποίο καλείται να παρουσιάσει το σχέδιο διαχείρισης στο οποίο κατέληξε. Περισσότερες λεπτομέρειες για τη διεξαγωγή αυτής της επέκτασης διατίθενται στο Εγχειρίδιο.
* **Επίσκεψη Προσκεκλημένου (Εργαστήριο 3ο):** Ως δραστηριότητα επέκτασης προτείνεται να έρθουν οι μαθητές/τριες σε επαφή με το ποτάμι και τις λειτουργίες του, με οδηγό την παρουσίαση του ειδικού επιστήμονα, ενώ προσφέρει και ένα επαρκές πλαίσιο προετοιμασίας για τη δια ζώσης επαφή με το ποτάμι. Ο/η προσκεκλημένος/η μπορεί να είναι ένας/μια υπεύθυνος/η από τη Μονάδα Διαχείρισης Προστατευόμενων Περιοχών (ΜΔΠΠ) του ΟΦΥΠΕΚΑ που δραστηριοποιείται στην ευρύτερη περιοχή, ένας/μια εκπρόσωπος από κάποια τοπική περιβαλλοντική οργάνωση, ένας/μια συνεργάτης από το Κέντρο Περιβαλλοντικής Εκπαίδευσης (ΚΠΕ) που βρίσκεται στην περιοχή ή κάποιος/α άλλος/η ειδικός (π.χ. ιχθυολόγος, δασολόγος, περιβαλλοντολόγος) από την Περιφέρεια, τον Δήμο ή άλλη υπηρεσία (αναλυτική περιγραφή στο Εγχειρίδιο του Εκπαιδευτικού). Ο προσκεκλημένος ειδικός επιστήμονας μέσω της παρουσίασης θα δώσει τη δυνατότητα στους/τις μαθητές/τριες να εξοικειωθούν με τις φυσικές λειτουργίες των ποταμών, τη γεωγραφία και το φυσικό περιβάλλον, αλλά και με τους εμπλεκόμενους φορείς που δραστηριοποιούνται σε μια λεκάνη απορροής, προτρέποντας παράλληλα να συμμετέχουν ενεργά στο διάλογο για θέματα διαχείρισης της λεκάνης απορροής.
* **Εκδρομή (Εργαστήριο 4ο ):** Ο/Η εκπαιδευτικός επιλέγει μια διαδρομή που ταιριάζει καλύτερα τόσο στην περιοχή που έχει διαλέξει να εστιάσει όσο και στους διαθέσιμους πόρους. Μπορεί να επιλεγεί μια περιπατητική διαδρομή σε ένα ποτάμι που βρίσκεται κοντά στο σχολείο (αναλυτική περιγραφή στο Εγχειρίδιο του Εκπαιδευτικού), σε συνεργασία με το κοντινό Κέντρο Περιβαλλοντικής Εκπαίδευσης (ΚΠΕ) που δραστηριοποιείται στην περιοχή. Σκοπός της επίσκεψης είναι οι μαθητές/τριες να έρθουν σε άμεση επαφή με το πεδίο – το φυσικό περιβάλλον ενός ποταμού – και παράλληλα να συζητήσουν για το μέλλον του ποταμού και να επιλύσουν απορίες με τους διάφορους εμπλεκόμενους (στελέχη της ΜΔΠΠ, ειδικούς επιστήμονες, εκπροσώπους από την τοπική περιβαλλοντική οργάνωση, αγρότες, ψαράδες, κατοίκους), δίνοντας παραδείγματα και στοιχεία για τις λειτουργίες του ποταμού και αυτούς που εμπλέκονται ενεργά και έχουν άμεση σχέση με τη διαχείριση της λεκάνης απορροής του ποταμού. Ενθαρρύνουμε τους/τις μαθητές/τριες να σημειώνουν ό,τι τους κάνει εντύπωση ή ακούν για πρώτη φορά, αφού πολλά από όσα ακούσουν και δουν, ίσως είναι χρήσιμα για το επόμενο εργαστήριο, το παιχνίδι ρόλων. Αν υπάρχει η δυνατότητα, οι μαθητές/ριες, χωρισμένοι/ες σε ομάδες μπορούν να επιδοθούν σε κάποιου είδους επιστημονική δραστηριότητα (παρατήρηση ορνιθοπανίδας, παρατήρηση και ταυτοποίηση χλωρίδας, αναγνώριση ειδών πανίδας από βιοδηλωτικά ίχνη). Ο/Η εκπαιδευτικός συνίσταται να προετοιμάσει ένα Φύλλο Εργασίας που θα χρησιμοποιηθεί κατά τη διάρκεια της επίσκεψης στο πεδίο (αναλυτική περιγραφή στο Εγχειρίδιο του Εκπαιδευτικού, Παράρτημα IV). Προς το τέλος της περιήγησης, συνοψίζουμε και οργανώνουμε τη γνώση μέσα από ανοιχτή συζήτηση.