Φύλλο Εργασίας Εργαστηρίου 1: «Να το πάρει το ποτάμι!»

Σημ.: Το παρόν Φύλλο Εργασίας αποτελεί μέρος του ολοκληρωμένου Εγχειριδίου του περιβαλλοντικού εκπαιδευτικού προγράμματος “Let it Flow!”, το οποίο είναι διαθέσιμο προς χρήση για την υλοποίηση των εργαστηρίων στο φάκελο κατάθεσης του προγράμματος και διαδικτυακά πατώντας [εδώ](https://med-ina.org/wp-content/uploads/bsk-pdf-manager/2024/11/LetItFlow_Handbook_FULLVERSION_GR.pdf).

**Παιχνίδι γνωριμίας: Συνδεόμαστε με την ομάδα παρουσιάζοντας το πώς συνδεόμαστε με τον τόπο μας και το ποτάμι. Μαθαίνουμε ο ένας για τον άλλον και αναγνωρίζουμε τη μοναδικότητα και τη σημαντικότητα όλης της ομάδας. Απαραίτητη προϋπόθεση είναι λίγη θεατρικότητα και πολύ χειροκρότημα!**

* **Υλικά που θα χρειαστείτε:**
* Post-it
* Πίνακας
* Μαρκαδόροι
* Μεγάλες κόλλες χαρτί
* Επιφάνεια για να κολλήσετε τα Post-it – η επιφάνεια να είναι τέτοια ώστε όλη η ομάδα να έχει οπτική επαφή

* **Περιγραφή**

Στόχος αυτής της δράσης είναι η γνωριμία, η ενεργοποίηση της ομάδας, η προώθηση της ενεργητικής ακρόασης και η πρώτη επαφή με τη θεματική του προγράμματος. Η δράση εστιάζει στο πώς συνδέονται τα παιδιά με το ποτάμι. Το ερώτημα που καλούνται να απαντήσουν τα μέλη της ομάδας είναι ποιο είναι το όνομά τους και ποια είναι η σχέση τους με το ποτάμι. Ενθαρρύνουμε στα παιδιά την ιδέα πως δεν υπάρχει σωστή και λάθος απάντηση, εξηγώντας πως πρόκειται για μία πρώτη γνωριμία κατά την οποία καλούνται ελεύθερα να μοιραστούν τις σκέψεις και την εμπειρία τους σε σχέση με τον τόπο τους. Προκειμένου να ενισχυθεί η ενεργητική ακρόαση, το κάθε παιδί δεν θα παρουσιάσει τη δική του απάντηση, αλλά την απάντηση ενός άλλου μέλους της ομάδας.

* **Η δράση σε βήματα**

**ΒΗΜΑ Ι: Ο/η εκπαιδευτικός καλωσορίζει την ομάδα δίνοντας την εξής φράση:**

**Με λένε ... και η σχέση μου με το ποτάμι είναι ...**

Μοιράζοντας χαρτάκια και μαρκαδόρους, ζητά από το κάθε παιδί να γράψει στο χαρτάκι του τη φράση συμπληρωμένη.

Προτεινόμενος χρόνος για τη συμπλήρωση της φράσης: 3’

**ΒΗΜΑ ΙΙ: Μόλις ολοκληρωθούν τα 3’ ο/η εκπαιδευτικός δίνει την επόμενη οδηγία.**

Τα παιδιά δεν μοιράζονται ακόμα δημοσίως τη φράση τους, αλλά να την συζητήσουν με τον/την διπλανό/ή τους. Δίνονται άλλα 3’ σε κάθε ζευγάρι που θα δημιουργηθεί: σ’ αυτόν τον χρόνο καλείται το κάθε παιδί να πει τη φράση του στο ζευγάρι του και να την επεξηγήσει εφόσον χρειάζεται. Συστήνουμε στα παιδιά να μοιράσουν δίκαια τα 3’ άρα το κάθε μέλος του ζευγαριού έχει στη διάθεσή του 1,5’. Μόλις ο χρόνος τελειώσει, το κάθε παιδί θα έχει στα χέρια του όχι το δικό του χαρτάκι αλλά του ζευγαριού του.

**ΒΗΜΑ ΙΙΙ: Το κάθε παιδί παρουσιάζει το ζευγάρι του.**

Προωθούμε ατμόσφαιρα επισημότητας προσδίδοντας θεατρικότητα στις παρουσιάσεις: δίνουμε οδηγία να παρουσιάσουν το όνομα του ζευγαριού τους και τη σχέση του με το ποτάμι ως κάτι με εξέχουσα σπουδαιότητα, όπως θα παρουσιάζαμε ένα επώνυμο πρόσωπο. Για την ενίσχυση αυτής της ατμόσφαιρας, ορίζουμε έναν χώρο ως «σκηνή» (ταιριάζει να είναι εκεί που θα τοποθετηθεί η επιφάνεια) και καλούμε το κάθε παιδί να κάνει εκεί την παρουσίασή του απευθυνόμενο σε όλη την ομάδα.

Σαν σκυταλοδρομία, μόλις γίνει η παρουσίαση του πρώτου παιδιού, σηκώνεται το επόμενο και προχωράει στην επόμενη παρουσίαση.

Ενισχύουμε τη σπουδαιότητα των παρουσιάσεων προωθώντας ζεστό χειροκρότημα μετά από κάθε παρουσίαση.

\*Σημειώνεται εδώ ότι το χειροκρότημα είναι μία δράση που λειτουργεί ως σωματική εκτόνωση, πράγμα που συχνά είναι σύμμαχος τόσο στο άγχος της έκθεσης όσο και στην ενίσχυση της συγκέντρωσης των μελών της ομάδας, αποβάλλοντας εντάσεις.