**Φύλλο/α Εργασίας Εργαστηρίου/ων 3:**

«Η επιστήμη δίνει απαντήσεις!»

Σημ.: Το παρόν Φύλλο Εργασίας αποτελεί μέρος του ολοκληρωμένου Εγχειριδίου του περιβαλλοντικού εκπαιδευτικού προγράμματος “Let it Flow!”, το οποίο είναι διαθέσιμο προς χρήση για την υλοποίηση των εργαστηρίων στο φάκελο κατάθεσης του προγράμματος και διαδικτυακά πατώντας [εδώ](https://med-ina.org/wp-content/uploads/bsk-pdf-manager/2024/11/LetItFlow_Handbook_FULLVERSION_GR.pdf).

Στόχος του Εργαστηρίου είναι τα παιδιά να έρθουν σε επαφή με το ποτάμι και τις λειτουργίες του, με οδηγό την παρουσίαση του ειδικού επιστήμονα. Να πληροφορηθούν για την οικολογική αξία των ποταμών, τα είδη χλωρίδας και πανίδας που εντοπίζουμε στο ποτάμι αλλά και τις προκλήσεις που αντιμετωπίζουν από τις ανθρώπινες δραστηριότητες, εστιάζοντας ειδικά στη λεκάνη απορροής του ποταμού Αώου. Παράλληλα, θα γνωρίσουν την Ευρωπαϊκή Πράσινη Ζώνη, το οικολογικό αυτό δίκτυο που εκτείνεται από τον Αρκτικό Κύκλο έως τα Βαλκάνια, τμήμα του οποίου είναι και η λεκάνη απορροής του Αώου. Η παρουσίαση αυτή θα είναι η εισαγωγική δράση για τα όσα θα ακολουθήσουν και θα προετοιμάσει τα παιδιά για την επίσκεψη πεδίου (επόμενη ενότητα).

Επιλέγουμε ανθρώπους που μπορούν να έρθουν ως προσκεκλημένοι για να μιλήσουν στα παιδιά ως ειδικοί επιστήμονες. Ο/η προσκεκλημένος/η μπορεί να είναι κάποιος/α εκπρόσωπος από τη Μονάδα Διαχείρισης Προστατευόμενων Περιοχών που δραστηριοποιείται στην ευρύτερη περιοχή, κάποιος/α εκπρόσωπος από κάποια τοπική περιβαλλοντική οργάνωση, κάποιος/α άλλος/η ειδικός (π.χ. ιχθυολόγος, δασολόγος, περιβαλλοντολόγος) που εργάζεται σε αντίστοιχα τμήματα της Περιφέρειας, της Αποκεντρωμένης Διοίκησης ή του Δήμου της περιοχής ή κάποιος/α συνεργάτης/ιδα από το Κέντρο Περιβαλλοντικής Εκπαίδευσης11 που βρίσκεται κοντά σας. Προετοιμάζουμε κατάλληλα τον/την προσκεκλημένο/η ειδικό επιστήμονα φροντίζοντας να τον/την ενημερώσουμε για τις δράσεις που ήδη υλοποιήθηκαν και γι’ αυτές που προγραμματίζονται (επίσκεψη στο πεδίο, παιχνίδι ρόλων) στο πλαίσιο του περιβαλλοντικού προγράμματος, αλλά και για τη δυνατότητα συζήτησης με τα παιδιά και επίλυσης αποριών μετά την ολοκλήρωση της παρουσίασης.

Υλικά που θα χρειαστείτε:

* Παρουσίαση για τα ποτάμια με αναφορά στη λεκάνης απορροής του Αώου και την Ευρωπαϊκή Πράσινη Ζώνη
* Μηχάνημα προβολής ή Διαδραστικός πίνακας

Ο προσκεκλημένος ειδικός επιστήμονας (ομιλητής ή ομιλήτρια) παρουσιάζει τον εαυτό του και περιγράφει στα παιδιά πού εργάζεται και ποιες είναι οι αρμοδιότητές του, ποιος ο ρόλος της ειδικότητάς του στη διατήρηση και προστασία του περιβάλλοντος, ενώ ταυτόχρονα προτρέπει τα παιδιά να σκεφτούν και άλλες ομάδες ανθρώπων (εμπλεκομένων) που συνδέονται άμεσα και έμμεσα με τα ποτάμια. Μετά τη σύντομη συζήτηση ο ειδικός επιστήμονας μπορεί να κάνει την παρουσίαση για τα ποτάμια. Όταν ολοκληρωθεί η παρουσίαση, ακολουθεί νέος κύκλος συζήτησης και ερωτήσεων-απαντήσεων, όπου μπορούν να συμπεριληφθούν και τα ερωτήματα που τέθηκαν στο εργαστήριο 2. Ο στόχος αυτής της ενότητας είναι να προσφέρει στα παιδιά ένα επαρκές πλαίσιο προετοιμασίας για τη δια ζώσης επαφή με το ποτάμι, να εγκαινιάσει έναν διάλογο για θέματα διαχείρισης της λεκάνης απορροής ενός ποταμού και να γίνει πηγή περισσότερης γνώσης για τον Αώο. Τα παιδιά θα εξοικειωθούν με τις φυσικές λειτουργίες των ποταμών, τη γεωγραφία και το φυσικό περιβάλλον τους, αλλά και με τους εμπλεκόμενους φορείς που δραστηριοποιούνται στη λεκάνης απορροής ενός ποταμού.

Δράση αποθέρμανσης

Συνοψίζουμε όλα όσα μάθαμε και οργανώνουμε τη γνώση μέσα από συζήτηση και συμπεράσματα!

Η δράση αποθέρμανσης έχει ως στόχο της τον αναστοχασμό πάνω στις δράσεις αυτής της ενότητας και τη συνολική τους σύνδεση με το θεωρητικό πλαίσιο. Ο/η εκπαιδευτικός καλείται να αφιερώσει χρόνο σε ανοικτή συζήτηση καλώντας τα παιδιά να μοιραστούν τα όσα σημείωσαν:

* *Τι τους έκανε εντύπωση;*
* *Τι άκουσαν για πρώτη φορά;*
* *Πώς συνδέονται αυτά που άκουσαν με τις έννοιες και τους όρους που αφορούν το ποτάμι και τα χαρακτηριστικά του, όπως συζητήθηκαν και αναλύθηκαν στο Εργαστήριο 2;*
* *Τι έχει αλλάξει στην αντίληψή μας για τα ποτάμια και τις λειτουργίες τους;*